-เอกสารแนบ 3-

รายงานคณะกรรมการตรวจสอบ

คณะกรรมการตรวจสอบของบริษัท อีเทอเนิล เอนเนอยี จำกัด (มหาชน)
ประกอบด้วยกรรมการอิสระจำนวน 3 ท่าน ได้แก่

  นายวัฒนา สุภรณ์ไพบูลย์ ประธานกรรมการตรวจสอบ

  นายสมชาย คุรุจิตโกศล กรรมการตรวจสอบ

  นายธีระ รัตนะวิศ กรรมการตรวจสอบ

  น.ส.กนกนุช ชลวานิช เลขานุการคณะกรรมการตรวจสอบ

กรรมการทุกท่านมีคุณสมบัติครบถ้วนตามที่กำหนดไว้ในกฎบัตรคณะกรรมการตรวจสอบ
ซึ่งสอดคล้องกับข้อกำหนดและแนวทางปฎิบัติที่ดีสำหรับคณะกรรมการตรวจสอบของตลาดหลักทรัพย์แห่งประเทศไทย

คณะกรรมการตรวจสอบได้ปฎิบัติงานภายใต้ขอบเขต หน้าที่
และความรับผิดชอบที่ได้รับมอบหมายจากคณะกรรมการบริษัทในการกำกับดูแลการดำเนินงานของบริษัทอย่างรอบคอบ
ด้วยความรู้ความสามารถ และความเป็นอิสระโดยไม่มีข้อจำกัดในการได้รับข้อมูล
เพื่อให้เกิดความชัดเจนในการบริหารงานด้วยความซื่อสัตย์ ตลอดจนให้คำแนะนำในเรื่องต่างๆ
ที่เกี่ยวข้องให้มั่นใจว่าคณะกรรมการและผู้บริหารได้บริหารกิจการตามนโยบายของบริษัทอย่างถูกต้อง
ครบถ้วน และมีมาตรฐาน ซึ่งได้รับความร่วมมือเป็นอย่างดีจากผู้บริหาร ผู้ตรวจสอบภายใน
และผู้สอบบัญชีของบริษัท ในรอบปี 2552 คณะกรรมการตรวจสอบได้มีการประชุมร่วมกัน 7 ครั้ง
โดยได้ประชุมร่วมกับผู้บริหาร ผู้ตรวจสอบภายใน และผู้สอบบัญชี
รวมถึงการประชุมร่วมกับผู้สอบบัญชีโดยไม่มีฝ่ายบริหารเข้าร่วม เพื่อหารือ
และแลกเปลี่ยนความคิดเห็นในวาระที่เกี่ยวข้องในการดำเนินงาน สรุปสาระสำคัญได้ดังนี้

1. ให้ความเห็นต่องบการเงินรายไตรมาส และงบการเงินประจำปี 2552
ซึ่งผ่านการสอบทานและตรวจสอบจากผู้สอบบัญชี ก่อนนำเสนอให้คณะกรรมการบริษัทพิจารณา
โดยได้สอบถามและรับฟังคำชี้แจงจากผู้บริหารและผู้สอบบัญชี
ในเรื่องความถูกต้องครบถ้วนของงบการเงิน และความเพียงพอในการเปิดเผยข้อมูล
ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า
กระบวนการรายงานทางบัญชีและการเงินของบริษัทมีการควบคุมที่เพียงพอ
มีความถูกต้องตามที่ควรในสาระสำคัญและเชื่อถือได้ ตามมาตรฐานการบัญชีที่รับรองทั่วไป

2. สอบทานและให้ความเห็นต่อการเข้าทำรายการที่เกี่ยวโยงกัน
หรือรายการที่อาจมีความขัดแย้งทางผลประโยชน์
รวมถึงการสอบทานการเปิดเผยข้อมูลดังกล่าวให้ถูกต้อง ครบถ้วน เป็นไปตามประกาศ ข้อกำหนด
และแนวทางการปฎิบัติที่เกี่ยวข้องของตลาดหลักทรัพย์แห่งประเทศไทย
และคณะกรรมการกำกับหลักทรัพย์และตลาดหลักทรัพย์ โดยในปี 2552
บริษัทได้มีการขายสินทรัพย์ในส่วนที่เกี่ยวเนื่องกับธุรกิจอาหารตามที่บริษัทได้จัดให้มีการประกวดราคา
ซึ่งเป็นรายการที่สำคัญ คณะกรรมการตรวจสอบมีความเห็นว่า
ฝ่ายบริหารได้ทำรายการดังกล่าวด้วยความเป็นธรรม มีความโปร่งใส
และเป็นการดำเนินการเพื่อผลประโยชน์ของบริษัทเป็นสำคัญ
ดังเช่นที่ทำกับบุคคลภายนอกทั่วไปด้วยราคาที่สมเหตุสมผล รวมถึงการเปิดเผยข้อมูลอย่างเพียงพอ
ถูกต้องและครบถ้วน

3. สอบทานข้อมูลการดำเนินงานระบบการควบคุมภายใน เพื่อประเมินความเพียงพอ เหมาะสม
และประสิทธิผลของระบบการควบคุมภายในอันจะช่วยส่งเสริมให้การดำเนินงานบรรลุตามเป้าหมายที่กำหนดไว้
คณะกรรมการตรวจสอบไม่พบข้อบกพร่องที่เป็นสาระสำคัญ
บริษัทได้จัดให้มีการดูแลทรัพย์สินที่เหมาะสม มีการปฎิบัติตามกฎและระเบียบข้อบังคับที่เกี่ยวข้อง
มีการมอบอำนาจอนุมัติให้ดำเนินการอย่างมีขั้นตอนตามหลักเกณฑ์ที่กำหนดไว้
เป็นไปตามระบบการควบคุมภายในที่ดี และมีการกำกับดูแลกิจการที่มีความโปร่งใส
ตลอดจนมีการปรับปรุงแก้ไขให้สอดคล้องกับสถานการณ์ที่เปลี่ยนแปลงไปอย่างมีประสิทธิภาพ

4. พิจารณาคัดเลือก เสนอแต่งตั้ง และขออนุมัติกำหนดค่าตอบแทนสำหรับผู้สอบบัญชีประจำปี 2553
คณะกรรมการตรวจสอบได้พิจารณาผลการปฎิบัติงานในปีที่ผ่านมาของผู้สอบบัญชี
โดยคำนึงถึงความอิสระ ความน่าเชื่อถือ ความสามารถในการให้บริการ
และการให้คำปรึกษาในมาตรฐานการบัญชี การสอบบัญชี รวมถึงความเหมาะสมของค่าตอบแทน
ได้ให้ความเห็นต่อคณะกรรมการบริษัทเพื่อเสนอขออนุมัติต่อที่ประชุมผู้ถือหุ้น ในการแต่งตั้งนายเจษฎา
หังสพฤกษ์ ผู้สอบบัญชีรับอนุญาต ทะเบียนเลขที่ 3759 แห่งบริษัท กรินท์ ออดิท จำกัด และ/หรือ
นางสาววิมลศรี จงอุดมสมบัติ ผู้สอบบัญชีรับอนุญาต ทะเบียนเลขที่ 3899 และ/หรือ
นางสาวกรรณิการ์ วิภาณุรัตน์ ผู้สอบบัญชีรับอนุญาต ทะเบียนเลขที่ 7305 เป็นผู้สอบบัญชีประจำปี
2553 ของบริษัท บริษัทย่อย และบริษัทย่อยโดยอ้อม รวมทั้งสิ้น 4 บริษัทต่อไปอีกวาระหนึ่ง
โดยมีค่าธรรมเนียมในการสอบบัญชีไม่เกิน 1,070,000 บาท

5. กำกับดูแลงานตรวจสอบภายใน โดยได้พิจารณาภารกิจ ขอบเขตการปฏิบัติ
ภาระหน้าที่และความรับผิดชอบ ความเป็นอิสระ และสิทธิในการปฏิบัติงานตรวจสอบ
รวมถึงการจัดองค์กร
และอัตรากำลังคนของบริษัทภายนอกซึ่งบริษัทจ้างให้ทำหน้าที่เป็นหน่วยงานตรวจสอบภายใน
ได้สอบทานรายงานผลการตรวจสอบทุกไตรมาส
และได้สอบทานผลการปฏิบัติงานภาพรวมของหน่วยงานตรวจสอบภายใน
รวมถึงได้อนุมัติแผนงานตรวจสอบภายในประจำปี 2553 คณะกรรมการตรวจสอบมีความเห็นว่า
ระบบการตรวจสอบภายในของบริษัทเป็นไปอย่างอิสระเพียงพอ และมีประสิทธิผล
สอดคล้องกับเป้าหมายที่ได้ตั้งไว้ รวมทั้งมีการพัฒนาคุณภาพการตรวจสอบทั้งในด้านบุคลากร
และการปฏิบัติงานตรวจสอบให้สอดคล้องกับมาตรฐานวิชาชีพสากลอย่างต่อเนื่อง

ในรอบปี 2552 คณะกรรมการตรวจสอบได้ปฏิบัติงานตามหน้าที่และความรับผิดชอบที่ได้รับมอบหมาย
โดยใช้ความรู้ความสามารถประกอบกับความรอบคอบ และมีความเป็นอิสระอย่างเพียงพอ
โดยไม่มีข้อจำกัดในการได้รับข้อมูลทั้งจากผู้บริหาร พนักงาน และผู้เกี่ยวข้อง
ตลอดจนได้ให้ความเห็นและข้อเสนอแนะต่างๆ
เพื่อประโยชน์ต่อผู้มีส่วนได้เสียทุกฝ่ายอย่างเท่าเทียมกัน

โดยสรุปในภาพรวมแล้ว คณะกรรมการตรวจสอบเห็นว่า
คณะกรรมการบริษัทตลอดจนผู้บริหารของบริษัทมีจริยธรรมและความมุ่งมั่นในการปฏิบัติหน้าที่เพื่อให้บรรลุเป้าหมายของบริษัทอย่างมีคุณภาพเยี่ยงมืออาชีพ
ได้ให้ความสำคัญอย่างยิ่งต่อการดำเนินงานภายใต้ระบบควบคุมภายในที่มีประสิทธิผล
ภายใต้การบริหารความเสี่ยงที่รัดกุมเหมาะสมและต่อเนื่อง มีการกำกับดูแลกิจการที่ดีอย่างเพียงพอ
โปร่งใสและเชื่อถือได้ รวมทั้งมีการพัฒนาปรับปรุงระบบการปฏิบัติงานให้มีคุณภาพดีขึ้นอย่างต่อเนื่อง

[]

( นาย วัฒนา สุภรณ์ไพบูลย์ )

  ประธานกรรมการตรวจสอบ